b'\n_START_ARTICLE_\nValge mesikas\n_START_SECTION_\nLevik\n_START_PARAGRAPH_\nValge mesikas kasvab p\xc3\xa4rismaisena Euroopas ja Aasias. Ta kasvab peaaegu k\xc3\xb5ikjal Euroopas ning Siberis, Kaug-Idas ja Kesk-Aasias; v\xc3\xb5\xc3\xb5rliigina ka Ameerikas ja Austraalias. Eestis on ta sage. _NEWLINE_Eestis on aretatud sort "Kuusiku 1", mida kasvatatakse laialdaselt kultuurtaimena._NEWLINE_Taim talub h\xc3\xa4sti kuiva ja kivisemat pinnast; kasvab eelk\xc3\xb5ige teeservadel, ka j\xc3\xa4\xc3\xa4tmaadel.\n_START_SECTION_\nKirjeldus\n_START_PARAGRAPH_\nValge mesikas on kaheaastane \xc3\xbchekojaline taim._NEWLINE_Ta on p\xc3\xbcstise alt puituva varrega ning kasvab 20\xe2\x80\x93120 cm k\xc3\xb5rguseks. Varrele kinnituvad 1\xe2\x80\x932 cm pikkused kolmetised hambulise servaga liitlehed. _NEWLINE_Taim \xc3\xb5itseb juunist septembrini. \xc3\x95ied on valged ja tugeva l\xc3\xb5hnaga ning paiknevad 40\xe2\x80\x9380 kaupa pikkades kitsastes p\xc3\xbcstistes kobaras. Ta on putuktolmleja._NEWLINE_Vili on 3,6\xe2\x80\x935 mm pikkune ja 2\xe2\x80\x932,5 mm laiune kaun, milles on \xc3\xbcks kuni kolm, tavaliselt kaks seemet. Taim paljuneb seemnetega. Eesti sordi Kuusku 1 juures on keskmiseks seemnesaagiks 1 ha kohta saadud 240 kg.\n_START_SECTION_\nKasutamine\n_START_PARAGRAPH_\nValge mesikas on v\xc3\xa4ga hea meetaim ning seda kultiveeritakse mesilate l\xc3\xa4heduses. Seda kasvatatakse ka loomade s\xc3\xb6\xc3\xb6daks, sest mesikas annab suure haljasmassi._NEWLINE_Taime on kasutatud ka pinnase parandajana, sest tema juurtel elavad m\xc3\xbcgarbakterid rikastavad mulda l\xc3\xa4mmastikuga. Samuti aitab mesika kasvatamine mulda kobestada._NEWLINE_Valgele mesikale annab l\xc3\xb5hna taimes sisalduv kumariin, mida kasutatakse muu hulgas l\xc3\xb5hna- ja maitseainete valmistamiseks ning farmaatsiat\xc3\xb6\xc3\xb6stuses antikoagulantide l\xc3\xa4hteainena._NEWLINE_Mesika k\xc3\xbclvinorm on 5\xe2\x80\x9310 kg/ha (sordil Kuusiku 1).'